አቶ ሐይድሩስ፡- በእኛ በኩል ጥሩ ዝግጅት አድርገናል፡፡ ቁጥሮች ላይ ተመሥርተን ነው ከመንግሥት በጀት የምንጠይቀው፡፡ በ2010 ዓ.ም. ከውጭ ተገዝቶ እንዲገባ ከተደረገው የምግብ እህል ውስጥ ሦስት ሚሊዮን ኩንታል ወደ አገር ውስጥ እየገባ ነው፡፡ ግዥ የተፈጸመው አራት ሚሊዮን ኩንታል ነው፡፡ ከተለያዩ የአገር ውስጥ አምራቾችም ግዥ እየተፈጸመ ነው፡፡ ማዕካለዊ መጋዘኖቻችን ለዚህ ዝግጁ ናቸው፡፡ ሌላው ቁሳቁስ ነው፡፡ ቁሳቁስን በተመለከተ በጀት ተመድቦ ዕቅድ ወጥቶ ተግባራዊ እየተደረገ ነው፡፡ ለስድስት ወራት የሚሆን እስከ ሚቀጥለው ታኅሳስ ወር ድረስ የትኛውም አደጋ ቢከሰት ዕቅድ ተዘጋጅቶ የሎጂስቲክስ ጉዳይ ዝግጁ ነው፡፡ ሁሉም መጋዘኖች በእህል የተሞሉ ናቸው፡፡ የሚመጣውንም ለመያዝ እየተጠባበቁ የሚገኙ መጋዘኖች አሉ፡፡
